BÁTASZÉK Város Önkormányzata Képviselő-testületének

17/2013. (IX.9.) önkormányzati r e n d e l e t e

**közterületek filmforgatási célú igénybevételéről [[1]](#footnote-1)**

(EGYSÉGES SZERKEZETBE FOGLALT SZÖVEG)

Bátaszék Város Önkormányzatának Képviselő-testülete Magyarország Alaptörvénye 32. cikk. (1) bekezdés a.) és e.) pontjában és (2) bekezdésében, valamint Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 2. pontjában kapott feladatkörében eljárva, a mozgóképről szóló 2004. évi II. törvényt (a továbbiakban: Ftv.) 34. § (3) és (5), valamint 37. § (4) bekezdésében kapott felhatalmazás alapján az alábbiakat rendeli el.

**1. § (1)** [[2]](#footnote-2)

**(2)** A közterület filmforgatási célú igénybevétele, akár ugyanazon, vagy különböző engedélyes által forgatott film esetében, ugyanazon időintervallum alatt összességében az 2000 (kettőezer) m2-t nem haladhatja meg.

**2. § (1)** Filmforgatás nem engedélyezhető az Önkormányzat, valamint az intézményei által, vagy megbízása alapján közterületre szervezett önkormányzati rendezvények időtartamára, illetve területére.

**(2)** Az (1) bekezdés alóli mentesség kizárólag *a 6. §-ban* meghatározott célokra adható. [[3]](#footnote-3)

**3. § (1)** Közmű üzemzavara elhárításának szükségessége, vagy helyre nem hozható károsodással fenyegető helyzet (a továbbiakban együtt: kárral fenyegető helyzet) esetén – a jegyző döntését követően - az engedélyes a közterület, vagy annak a kárral fenyegetett részének igénybevételét a döntés kézbesítésétől számított legkésőbb 3 (három) órán belül megszünteti.

**(2)** A kárral fenyegető helyzet elhárítását követően legkésőbb 3 (három) napon belül a közterület használatot ismét biztosítani kell kérelmező részére.

**(3)** Rendkívüli természeti helyzet esetén az (1) bekezdés szabályait kell alkalmazni azzal, hogy a rendkívüli helyzet megszűnését követően legkésőbb 30 (harminc) napon belül kell biztosítani a közterület használatát a kérelmező részére.

**4. §** **(1)** A közterület filmforgatási célú igénybevételéért fizetendő díj

1. a város turisztikailag kiemelt központi területein:

a) forgatási terület esetén: 350.- Ft/m2/nap

b) technikai terület esetén: 160.- Ft/m2/nap

c) stábparkolási terület esetén: 120.- Ft/m2/nap

d) kiürítési terület esetén: 120.- Ft/m2/nap

e) közlekedés elől elzárt terület esetén: 20.- Ft/m2/nap

2. a város nem turisztikailag kiemelt központi területein:

a)forgatási terület esetén: 150.- Ft/m2/nap

b) technikai terület esetén: 130.- Ft/m2/nap

c) stábparkolási terület esetén: 80.- Ft/m2/nap

d) kiürítési terület esetén: 80.- Ft/m2/nap

e) közlekedés elől elzárt terület esetén: 10.- Ft/m2/nap. [[4]](#footnote-4) [[5]](#footnote-5) [[6]](#footnote-6) [[7]](#footnote-7)

**(2)** A fizetendő díj 30 (harminc) %-kal csökken, ha a közterület használat nem haladja meg a 30 (harminc) napot.

**(3)** Ha a hatósági szerződés szerint a közterület használat nem haladja meg a 30 (harminc) napot, de a tényleges használat annál hosszabb az (1) bekezdés a) - c) pontja szerinti díjat kell megfizetni.

**(4) [[8]](#footnote-8)**

**5. §** A filmforgatás céljából történő közterület-használat során a használó az alábbi egyéb feltételeket köteles betartani:

1. a használat teljes időtartama alatt köteles a használt közterület tisztán és rendben tartásáról folyamatosan gondoskodni,
2. zöldfelületet köteles kíméletesen használni.
3. 22 óra után forgatás esetén a használt területre vonatkozó zajvédelmi előírásokat betartani,
4. a használat megszűnését követően a területet eredeti állapotával legalább egyenértékűen helyreállítani, az esetlegesen okozott környezetszennyezést megszüntetni, a területet kiürített állapotban az önkormányzat részére visszaadni.

**6. §** Mentes a díjfizetés alól a mozgóképről szóló törvény szerinti közérdekű célokat (oktatási, tudományos vagy ismeretterjesztő témájú) szolgáló vagy filmművészeti állami felsőoktatási képzés keretében készülő film forgatása, ha forgatás időtartama nem haladja meg a 15 (tizenöt) napot, illetve a 30 (harminc) napot.

**7. §** A képviselő-testület a hatósági szerződés, és az e rendelet szerinti döntéssel kapcsolatos hatáskörét a jegyzőre ruházza át.

**8. § (1)** A rendelet *2013. szeptember 9-én* lép hatályba.

**(2)** E rendeletben nem szabályozott kérdésekben az Ftv.-ben foglaltak az irányadóak.

**(3)** E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvének való megfelelést szolgálja

***B á t a s z é k* ,** 2015. február 26.

***dr. B o z s o l i k***  Róbert ***S k o d a*** Ferenc

polgármester  jegyző

**HATÁSVIZSGÁLAT**

**közterületek filmforgatási célú igénybevételéről szóló önkormányzati rendelet-tervezethez**

A rendelet elfogadásával a képviselő-testület jogszabályi kötelezettségének eleget tesz.

**Társadalmi, gazdasági, költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** jelentéktelen

**A jogszabály megalkotásának szükségessége:** a mozgóképről szóló 2004. évi II. törvény34. § (3) és (5) bekezdése miatt szükséges a rendeletalkotás.

**A jogalkotás elmaradásának következményei:** elmaradása miatt a kormányhivatal törvényességi felhívással élhet.

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**A rendelet-tervezetet véleményeztetési kötelezettség:** nem terheli

1. a rendeletet Bátaszék város képviselő-testülete a 2013. augusztus 29-én megtartott ülésén fogadta el [↑](#footnote-ref-1)
2. az 1. § (1) bekezdését a 4/2014.(II.27.) önk.-i rendelet 2. § (2) bekezdése hatályon kívül helyezte.

   Hatályos 2014. március 1-jétől. [↑](#footnote-ref-2)
3. a 2. § (2) bekezdésében szereplő dőlt betűs szövegrész a 4/2014.(II.27.) önk.-i rendelet 2. § (2) bekezdésével megállapított szöveg. Hatályos 2014. március 10-.jétől. [↑](#footnote-ref-3)
4. a 4. § (1) bekezdés az 5/2016.(III.5.) önk.-i rendelet 1. §-ával megállapított szöveg.

   Hatályos 2016. április 5-étől. [↑](#footnote-ref-4)
5. a 4. § (1) bekezdés a 15/2016. (IX. 12.) önk.-i rendelet 1. §-ával megállapított szöveg.

   Hatályos 2016. október 15-től. [↑](#footnote-ref-5)
6. a 4. § (1) bekezdés 1. pont e) alpontja és 2. pont e) alpontja az 5/2017. (III. 8.) önk.-i rendelet 1. §-ával megállapított szöveg. Hatályos: 2017. március 10.-től. [↑](#footnote-ref-6)
7. a 4. § (1) bekezdés 1. pontjában a „díszburkolatos vagy” szövegrészt és a 4. § (1) bekezdés 2. pontjában a „nem díszburkolatos vagy” szövegrészt az 5/2017. (III. 8.) önk.-i rendelet 2. §-a hatályon kívül helyezte. Hatályos: 2017. március 10.-től. [↑](#footnote-ref-7)
8. a 4. § (4) bekezdését a 15/2016. (IX. 12.) önk.-i rendelet 2. §-a hatályon kívül helyezte.

   Hatályos 2016. október 15-től. [↑](#footnote-ref-8)